Dávid. Ǎ Ńtondôbə, sɔ́mán ébá básɔ́man ma, lúmúŋán ai ébá bálúman ai ma ! 2Nɔŋɔ́ bikpa ai eběn, o kódō á sí, ó zu ma ka ! 3Bɛ́dege akɔ̌ŋ á yōb, tsígí ńdzɔ̄ŋ ású ébá bátsídan ma, Kadá hḿ fə ma nâ: "Mə nə́ akodé dóe !" 4Osɔ́n ai amalá bí kúban ébá báyi ma ai awú ! Bə́ dúgán ai mvús, bə́ wūág osɔ́n ébá bálám ma amalá ! 5Bə́ bɔ anə́ evúlá yā yákíŋ ai evúndu, éyɔŋ éngəlɛs Ǹtondôbə ǎ yi bɔ́ fə́bəle ! 6Zěn dzābán é bɔ̄ díbi ai asěn, éyɔŋ éngəlɛs Ǹtondôbə a tsídan bɔ́. 7Təge ai etɔm, ńdɔ̄ bə́ ngáfag ébē ású dáma, bə́ sɔli dzɔ̄ ávɔ̄d á sí. 8Ámālá á nə́ təge ai alɛ́ɛ́ lə́ bīī bɔ̄ təge búni, ávɔ́d bə́ ngáya lə́ bīī bɔ́bə́bēn, bə́ mānága wú ámalá tē ! 9Eyɔ̌ŋ te mǎyi fon ású Ńtondôbə, mayi sán ai miǹtag ású ákodé dáma. 10Nyɔ́l dzama ésə yayi dzó nâ: « Ǎ Ńtondôbə, zá á nə̄ anə́ wā ? Wakode ǹtəgán mod á mɔ́ mə́ ényɔ́ ā lod nyé á ngul, m̀búbúá ai engɔ́ngɔ́l mod ábə m̀fadi byə́m wābán ! 11Bəbɔɔlɔ̌ miǹnǎl bákōdō á sí, bə́ ngásíli ma é mam mǎyə̌m kig. 12Bádūgan ma abé ású ḿbəŋ, ma nyɔ́ mə̄ tə́lə́ étām. 13Éyɔŋ bə́ ḿbə̄ kɔnɔ, mə bɔ́dɔ́ ǹkud, mə túgū nyɔ́l dzama mə kii bídí, ngogolán dzama e kiligan ma âbǔm étē. 14Anə́ mvóé, anə́, mǎnyāŋ, mə kələ mayəb anə́ é mod a yón nyīá, mə vúdū á sí ai məlúnga. 15Éyɔŋ mə ngásende, ńdɔ̄ bə́ ngázu ma dzyé á nyɔ́l, miǹtag anə báwū: bəfén kum bátōgan nə́ bálúman ai ma, mǎyə̌m kig ású dzé ; bâlali, təge ai awɔí. 16Ai é bod bə́ émgbáŋ bádaŋ mvid á ńsīsīm á bávúd ma edíngā á nyɔ́l, bâladan məkəg á nyɔ́l dzama. 17Ǎ Ńtondôbə, wayi bəbə̂ ai mís a kələ kwí ábǒg áfē ? Nyǐgi ǹsísīm wáma á mə̄tóm mábán, Ai enyiŋ dzáma á bimgbə́m bítē. 18Mayi wa və́ ngāŋ á zāŋ mod ekóán, mayi wa ngə́me á zāŋ mod ayɔŋ ǹnén. 19Tə bâkə bâwoe ma, míńzízíŋ yā myálúman ai ma təge ai etɔm, tə bâkə báyīdan dís ébá bávíni ma ǹnə́m təge ai adzó. 20Bâbibi ebúg mvɔ̄í; ású bīvúvoe bí bǒd yā sí, bátyé ándɔ́ndɔ́ŋ. 21Anyu á yô á vóóŋ á nyɔ́l dzama, bɔ nâ: « Ha ! ha ! dís dáán lə́ yén. » 22Ǒ yén, ǎ Ńtondôbə, tə watɔbɔ ndɔ́g ! Ǎ Ńtondôbə, tə watə́bə́ ma oyǎb !